《二十四桥望月歌》
清代·姜任修

廿四桥下秋水清，廿四桥上秋月明。水清月明两相向，登桥一望知秋情。

秋入江南早，凋动江南草。可惜杜司勋，不耐秋风老。

风飒飒，露泥泥。砧杵急，鸿雁飞。青楼十二今何在，梦绕扬州归未归。

桥下水流流不止，繁华流入西江里。二分明月谁为绳，尚在人间照空水。

作者简介：清江苏如皋人，原名耕，字自芸，晚号退耕。康熙六十年进士，官清苑知县。书、画、棋、算，皆诣绝品。